Document ID: 32010R1061
Publication Date: 2010-09-28

Content:
REGOLAMENT DELEGAT TAL-KUMMISSJONI (UE) Nru 1061/2010
tat-28 ta’ Settembru 2010
li jissupplimenta d-Direttiva 2010/30/UE tal-Parlament Ewropew u tal-Kunsill fir-rigward tar-rekwiżiti tal-ekodisinn għal magni tal-ħasil tal-ħwejjeġ domestiċi
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2010/30/UE tal-Parlament Ewropew u tal-Kunsill tad-19 ta’ Mejju 2010 dwar l-indikazzjoni permezz ta’ ttikkettar u l-informazzjoni standard tal-prodott dwar il-konsum tal-enerġija u riżorsi oħra minn prodotti tal-enerġija relatati (1), u b’mod partikolari l-Artikoli 10 tagħha,
Billi:
(1)
Id-Direttiva 2010/30/UE tirrikjedi li l-Kummissjoni tadotta atti delegati fir-rigward tat-tikkettar ta’ prodotti tal-enerġija relatati li jirrappreżentaw potenzjal sinifikanti għall-iffrankar tal-enerġija u li għandhom differenza wiesgħa fil-livelli ta’ prestazzjoni b’funzjonalità ekwivalenti.
(2)
Id-dispożizzjonijiet għat-tikkettar tal-enerġija tal-magni tal-ħasil tal-ħwejjeġ domestiċi kienu stabbiliti fid-Direttiva tal-Kummissjoni 95/12/KE tat-23 ta’ Mejju 1995 li timplimenta d-Direttiva tal-Kunsill 92/75/KEE rigward tat-tikkettar li jindika l-konsum tal-enerġija tal-magni tal-ħasil tal-ħwejjeġ domestiċi (2).
(3)
L-elettriku użat mill-magni tal-ħasil tal-ħwejjeġ domestiċi jgħodd għal parti sinifikanti mid-domanda totali għall-elettriku mid-djar fl-Unjoni. Barra mit-titjib fl-effiċjenza fl-użu tal-enerġija li diġà sar, għad hemm lok sostanzjali għal aktar tnaqqis fil-konsum tal-enerġija mill-magni tal-ħasil tal-ħwejjeġ domestiċi.
(4)
Id-Direttiva 95/12/KE għandha titħassar u għandhom jiġu stipulati dispożizzjonijiet ġodda minn dan ir-Regolament sabiex jiġi żgurat li t-tikketta dwar l-enerġija tipprovdi inċentivi dinamiċi għall-fornituri sabiex ikomplu jtejbu l-effiċjenza fl-użu tal-enerġija tal-magni tal-ħasil tal-ħwejjeġ domestiċi u titħaffef it-trasformazzjoni tas-suq lejn teknoloġiji effiċjenti fl-użu tal-enerġija.
(5)
Il-magni tal-ħasil tal-ħwejjeġ domenstiċi li jnixxfu wkoll ġew indirizzati fid-Direttiva tal-Kummissjoni 96/60/KE tad-19 ta’ Settembru 1996 li timplimenta d-Direttiva tal-Kunsill 92/75/KEE rigward it-tikketti li jindikaw il-konsum tal-enerġija ta’ magni tad-dar għall-ħasil u għat-tnixxif tal-ħwejjeġ f’daqqa (3) u għandhom għalhekk jiġu eżentati mill-ambitu ta’ din id-Direttiva. Madankollu, peress li dawn joffru funzjonijiet simili għal dawk tal-magni tal-ħasil tal-ħwejjeġ domestiċi, għandha titwettaq reviżjoni tad-Direttiva 96/60/KE malajr kemm jista’ jkun.
(6)
L-informazzjoni pprovduta fuq it-tikketta għandha tinkiseb bis-saħħa ta’ proċeduri ta’ kejl affidabbli, preċiżi u riproduċibbli, li jqisu l-metodi ta’ kejl l-aktar riċenti u avvanzati rikonoxxuti inklużi, fejn disponibbli, standards armonizzati adottati mill-korpi ta’ standardizzazzjoni Ewropej, kif elenkati fl-Anness I għad-Direttiva 98/34/KE tal-Parlament Ewropew u tal-Kunsill tat-22 ta’ Ġunju 1998 li tistabbilixxi proċedura għall-għoti ta’ informazzjoni fil-qasam tal-istandards u tar-Regolamenti tekniċi u tar-regoli tas-servizzi tas-Soċjetà tal-Informazzjoni (4).
(7)
Dan ir-Regolament għandu jispeċifika disinn u kontenut uniformi għat-tikketta tal-magni tal-ħasil tal-ħwejjeġ domestiċi.
(8)
Barra minn hekk, dan ir-Regolament għandu jispeċifika r-rekwiżiti għad-dokumentazzjoni teknika u l-iskeda għall-magni tal-ħasil tal-ħwejjeġ domestiċi.
(9)
Fuq kollox, dan ir-Regolament għandu jispeċifika r-rekwiżiti dwar l-informazzjoni li għandha tingħata waqt bejgħ tal-magni tal-ħasil tal-ħwejjeġ domestiċi li jsir mill-bogħod, fil-pubbliċità u l-materjal promozzjonali ta’ natura teknika.
(10)
Huwa xieraq li jkun hemm provvediment għal analiżi tad-dispożizzjonijiet ta’ dan ir-Regolament li jqis il-progress teknoloġiku.
(11)
Sabiex tkun iffaċilitata t-tranżizzjoni mid-Direttiva 95/12/KE għal dan ir-Regolament, għandhom isiru dispożizzjonijiet li l-magni tal-ħasil tal-ħwejjeġ domestiċi ittikkettjati skont dan ir-Regolament għandhom jitqiesu konformi mad-Direttiva 95/12/KE.
(12)
Id-Direttiva 95/12/KE għandha għalhekk tiġi mħassra,
ADOTTAT DAN IR-REGOLAMENT:
Artikolu 1
Suġġett u ambitu
1. Dan ir-Regolament jistabbilixxi r-rekwiżiti għat-tikkettar u l-forniment tal-informazzjoni supplimentari dwar il-prodott tal-magni tal-ħasil tal-ħwejjeġ domestiċi li jitħaddmu bl-elettriku mill-mejns u l-magni tal-ħasil tal-ħwejjeġ domestiċi li jitħaddmu bl-elettriku mill-mejns li jistgħu jitħaddmu wkoll bil-batteriji, inklużi dawk li jinbiegħu għal użu mhux domestiku u magni tal-ħasil tal-ħwejjeġ domestiċi inkorporati (built-in).
2. Dan ir-Regolament ma għandux japplika għal magni domestiċi li jaħslu kif ukoll inixxfu.
Artikolu 2
Definizzjonijiet
B’żjieda mad-definizzjonijiet imniżżla fl-Artikolu 2 tad-Direttiva 2010/30/UE, id-definizzjonijiet li ġejjin japplikaw għall-iskopijiet ta’ dan ir-Regolament:
(1)
“magna tal-ħasil tal-ħwejjeġ domestika” tfisser magna tal-ħasil tal-ħwejjeġ awtomatika li tnaddaf u tlaħlaħ it-tessuti billi tuża l-ilma, li għandha wkoll funzjoni ta’ estrazzjoni waqt it-tidwir (spin extraction function) u li hija ddisinjata biex prinċipalment tintuża għal skopijiet mhux professjonali;
(2)
“magna tal-ħasil tal-ħwejjeġ domestika inkorporata” tfisser magni tal-ħasil tal-ħwejjeġ domestiċi magħmula biex jiġu installati f’armarju, fi spazju vojt f’ħajt jew f’xi post simili, u li jenħtiġilhom finitura ta’ għamara;
(3)
“magna tal-ħasil tal-ħwejjeġ awtomatika” tfisser magna tal-ħasil fejn it-tagħbija tiġi trattata kompletament mill-magna mingħajr il-bżonn ta’ xi intervent mill-utent matul il-programm;
(4)
“magna tal-ħasil tal-ħwejjeġ domestika li taħsel kif ukoll tnixxef” tfisser magna tal-ħasil tal-ħwejjeġ domestika li tinkludi kemm funzjoni tal-estrazzjoni bit-tidwir kif ukoll mezz biex tnixxef it-tessuti, normalment permezz tat-tisħin u t-tgerbib;
(5)
“programm” tfisser serje ta’ operazzjonijiet li huma definiti minn qabel u li huma ddikjarati mill-fornitur bħala adatti għall-ħasil ta’ ċerti tipi ta’ tessuti;
(6)
“ċiklu” tfisser il-proċess sħiħ tal-ħasil, it-tlaħliħ u t-tidwir, kif definit għall-programm magħżul;
(7)
“tul tal-programm” tfisser il-ħin li jgħaddi minn x’ħin jibda l-programm sa x’ħin ilesti l-programm bl-esklużjoni ta’ kwalunkwe dewmien programmat min-naħa tal-utent aħħari;
(8)
“kapaċità nominali” tfisser il-massa massima f’kilogrammi kif iddikjarat mill-fornitur, f’intervalli ta’ 0.5 kg ta’ tessuti xotti ta’ tip partikolari li jistgħu jiġu ttrattati f’magna tal-ħasil tal-ħwejjeġ domestika bil-programm magħżul, meta mgħobbija skont l-istruzzjonijiet tal-fornitur;
(9)
“tagħbija parzjali” tfisser nofs il-kapaċità nominali tal-magna tal-ħasil tal-ħwejjeġ domestika għal programm partikolari;
(10)
“kontenut ta’ ndewwa residwali” tfisser l-ammont ta’ ndewwa li jkun hemm fit-tagħbija fit-tmiem il-fażi tad-dawran;
(11)
“modalità mitfija” tfisser kundizzjoni fejn il-magna tal-ħasil tal-ħwejjeġ domestika tkun mitfija permezz tal-kontrolli jew l-iswiċċijiet aċċessibbli u intenzjonati biex jintużaw mill-utent aħħari waqt l-użu normali sabiex jinkiseb l-inqas konsum ta’ enerġija li jista’ jinżamm għal ħin indefinit filwaqt li l-magna tal-ħasil tal-ħwejjeġ domestika tkun imqabbda mas-sors tal-enerġija u użata skont l-istruzzjonijiet tal-fornitur; fejn mhemmx kontrolli jew swiċċ li huwa aċċessibbli għall-utent aħħari, “modalità mitfija” tfisser il-kundizzjoni milħuqa wara li l-magna tal-ħasil tal-ħwejjeġ domestika titħalla tmur lura weħidha għal stat stabbli ta’ konsum tal-enerġija;
(12)
“modalità mixgħula u inattiva” tfisser l-aktar konsum baxx ta’ enerġija li jista’ jinżamm għal ħin indefinit wara li jitlesta l-programm mingħajr aktar intervent mill-utent aħħari apparti l-ħatt tat-tagħbija mill-magna tal-ħasil tal-ħwejjeġ domestika;
(13)
“magna tal-ħasil tal-ħwejjeġ domestika ekwivalenti” tfisser mudell ta’ magna tal-ħasil tal-ħwejjeġ domestika li tqiegħdet fis-suq li jkollha l-istess kapaċità nominali, karatteristiċi tekniċi u ta’ prestazzjoni, konsum ta’ enerġija u ilma u emissjonijiet fl-arja ta’ storbju akustiku matul il-ħasil u d-dawran bħal mudell ieħor ta’ magna tal-ħasil tal-ħwejjeġ domestika imqiegħed fis-suq b’numru differenti tal-kodiċi kummerċjali mill-istess fornitur;
(14)
“utent aħħari” tfisser konsumatur li jixtri jew mistenni jixtri magna tal-ħasil tal-ħwejjeġ domestika;
(15)
“punt ta’ bejgħ” tfisser post minn fejn magni tal-ħasil tal-ħwejjeġ domestiċi jitpoġġew għall-wiri u/jew jiġu offruti għall-bejgħ, għall-kiri jew għax-xiri bin-nifs.
Artikolu 3
Responsabbiltajiet tal-fornituri
Il-fornituri għandhom jiżguraw li:
(a)
kull magna tal-ħasil tal-ħwejjeġ domestika jkollha tikketta pprintjata fil-format u bil-kontenut kif stipulat fl-Anness I;
(b)
ikun hemm disponibbli skeda tal-prodott kif stipulat fl-Anness II;
(c)
fuq talba jkun hemm disponibbli għall-awtoritajiet tal-Istati Membru u l-Kummissjoni dokumentazzjoni teknika kif stipulat fl-Anness II
(d)
kull pubbliċità għal mudell speċifiku ta’ magna tal-ħasil tal-ħwejjeġ domestika jkun fiha l-klassi tal-effiċjenza fl-użu tal-enerġija, jekk il-pubbliċità tkun qed tagħti informazzjoni relatata mal-enerġija jew mal-prezz;
(e)
kull materjal tekniku ta’ pubbliċità dwar mudell speċifiku ta’ magna tal-ħasil tal-ħwejjeġ domestika li tiddeskrivi l-parametri tekniċi speċifiċi jkun fiha l-klassi tal-effiċjenza fl-użu tal-enerġija ta’ dak il-mudell.
Artikolu 4
Responsabbiltajiet tan-negozjanti
Il-bejjiegħa għandhom jiżguraw li:
(a)
kull magna tal-ħasil tal-ħwejjeġ domestika, fil-punt tal-bejgħ, ikollha t-tikketta pprovduta mill-fornituri skont l-Artikolu 3(a) fuq il-faċċata jew fuq il-wiċċ ta’ fuq tal-magna tal-ħasil tal-ħwejjeġ domestika, b’tali mod li tkun tidher ċar;
(b)
il-magni tal-ħasil tal-ħwejjeġ domestiċi offruti għall-bejgħ, kiri jew xiri bin-nifs fejn l-utenti aħħari ma jistax ikun mistenni li jara l-prodott muri jkunu kkummerċjalizzati bl-informazzjoni li għandha tingħata mill-fornituri skont l-Anness IV;
(c)
kull pubbliċità għal mudell speċifiku ta’ magna tal-ħasil tal-ħwejjeġ domestika jkun fiha referenza għall-klassi tal-effiċjenza fl-użu tal-enerġija, jekk il-pubbliċità tkun qed tagħti informazzjoni relatata mal-enerġija jew mal-prezz;
(d)
kull materjal tekniku ta’ pubbliċità dwar mudell speċifiku ta’ magna tal-ħasil tal-ħwejjeġ domestika li jiddeskrivi l-parametri tekniċi speċifiċi jkun fih il-klassi tal-effiċjenza fl-użu tal-enerġija ta’ dak il-mudell.
Artikolu 5
Metodi tal-kejl
L-informazzjoni li għandha tingħata skont l-Artikoli 3 u 4 għandha tinkiseb permezz ta’ proċeduri ta’ kejl affidabbli, preċiżi u riproduċibbli, li jqisu l-aqwa metodi ta’ kejl rikonoxxuti.
Artikolu 6
Proċedura tal-verifika għal finijiet ta’ sorveljanza tas-suq
L-Istati Membri għandhom japplikaw il-proċedura stipulata fl-Anness V meta jivvalutaw il-konformità tal-klassi ddikjarata tal-effiċjenza fl-użu tal-enerġija, il-konsum annwali tal-enerġija, il-konsum annwali tal-ilma, il-klassi ta’ effiċjenza tat-tnixxif bit-tidwir, il-konsum tal-enerġija fil-modalità mitfija u fil-modalità mixgħula u inattiva, it-tul tal-modalità mixgħula u inattiva, il-kontenut ta’ ndewwa residwali, il-veloċità tat-tidwir u l-emissjonijiet fl-arja ta’ storbju akustiku.
Artikolu 7
Reviżjoni
Il-Kummissjoni għandha tanalizza dan ir-Regolament fid-dawl ta’ progress teknoloġiku mhux aktar tard minn erba’ snin wara d-dħul fis-seħħ tiegħu. L-analiżi għandha tivvaluta b’mod partikolari t-tolleranzi tal-verifika stipulati fl-Anness V.
Artikolu 8
Revoka
Id-Direttiva 95/12/KE għandha tiġi revokata mill-20 ta’ Diċembru 2011.
Artikolu 9
Dispożizzjonijiet tranżizzjonali
1. L-Artikoli 3 (d) u (e) u l-Artikolu 4 (b), (c) u (d) ma għandhomx japplikaw għall-pubbliċità pprintjata u għal materjal tekniku ta’ promozzjoni pprintjat qabel l-20 ta’ April 2012.
2. Il-magni tal-ħasil tal-ħwejjeġ domestiċi mqiegħda fis-suq qabel l-20 Diċembru 2011 għandhom jikkonformaw mad-dispożizzjonijiet stipulati fid-Direttiva 95/12/KE.
3. Jekk kienet adottata miżura implimentattiva għad-Direttiva 2009/125/KE tal-Parlament Ewropew u tal-Kunsill (5) fir-rigward tar-rekwiżiti tal-ekodisinn għall-magni tal-ħasil tal-ħwejjeġ domestiċi, magni tal-ħasil tal-ħwejjeġ domestiċi, li jikkonformaw mad-dispożizzjonijiet ta’ din il-miżura implimentattiva fir-rigward tar-rekwiżiti tal-effiċjenza tal-ħasil u mad-dispożizzjonijiet ta’ dan ir-Regolament, u li huma mqiegħda għall-bejgħ, għall-kiri jew għax-xiri bin-nifs qabel l-20 ta’ Diċembru 2011 għandhom jikkonformaw mar-rekwiżiti stipulati fid-Direttiva 95/12/KE.
Artikolu 10
Dħul fis-seħħ u applikazzjoni
1. Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
2. Għandu japplika mill-20 ta’ Diċembru 2011. Madankollu, l-Artikolu 3 (d) u (e) u l-Artikolu 4 (b), (c) u (d) għandhom japplikaw mill-20 ta’ April 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-28 ta’ Settembru 2010.

Metadata:
Eurovoc Level 1 Categories: 100158
100147
100159
100160
Eurovoc Level 2 Categories: 100261
100272
100263
100195
100196
Eurovoc Level 3 Categories: 138
87
2498
3641
1401
All Eurovoc Categories: 142
1425
3646
3861
642
893